**José María Gutiérrez Hernández** eli **Guti** (s. 31. lokakuuta 1976 Torrejón de Ardoz, Madridin maakunta, Espanja) on espanjalainen entinen jalkapalloilija. Hän oli pelipaikaltaan keskikenttäpelaaja.

Seurajoukkueura
---------------

Guti on Real Madridin kasvatti. Hän debytoi seuran reservijoukkueessa Real Madrid B:ssä vuonna 1995 ja jo saman vuoden aikana edustusjoukkueessa. Ensimmäisen pääsarjaottelunsa hän pelasi 2. joulukuuta 1995 Sevillaa vastaan. Gutin pelipaikka on yleensä keskikentän keskustassa, jossa hän toimii pelintekijänä, mutta kaudella 2000–2001 häntä peluutettiin myös hyökkääjänä. Tuolla kaudella hän teki 14 maalia Espanjan pääsarjassa. Guti jätti Real Madridin 15 seuran edustusjoukkueessa pelaamansa kauden jälkeen heinäkuussa 2010. Hän saavutti joukkueessa 15 eri mestaruutta ja pelasi kaikkiaan 542 ottelussa, joissa hän teki 77 maalia.

Guti jatkoi pelaajauraansa turkkilaisessa Beşiktaşissa, jota valmensi Real Madridin entinen valmentaja Bernd Schuster. Hän teki seuran kanssa kaksivuotisen sopimuksen heinäkuussa 2010. Hän pelasi ensimmäisen virallisen ottelunsa istanbulilaisseurassa 14. elokuuta 2010 Bucasporia vastaan. Kauden 2010–2011 päätteeksi Guti saavutti seuran kanssa Turkin cupin mestaruuden. Kilpailun loppuottelussa Beşiktaş voitti İstanbul BB:n rangaistuspotkuilla. Kaudella 2011–2012 hän ei kuitenkaan sopinut uuden valmentajan Carlos Carvalhalin suunnitelmiin, ja hän ja seura purkivat sopimuksensa marraskuussa 2011.

Maajoukkueura
-------------

Espanjan maajoukkueessa Guti debytoi 5. toukokuuta 1999 Kroatiaa vastaan. Hän ei ole pelannut arvokilpailuissa A-maajoukkuetasolla, mutta junioreissa hän on voittanut Euroopan-mestaruuden sekä alle 18- että alle 21-vuotiaissa.

Saavutukset
-----------

* Espanjan pääsarjamestaruus: 1997, 2001, 2003, 2007, 2008
* Espanjan supercup: 1997, 2001, 2003, 2008
* Turkin cup: 2011
* Mestarien liiga: 1998, 2000, 2002
* Uefa-supercup: 2002
* Intercontinental Cup: 1998, 2002
* Alle 18-vuotiaiden Euroopan-mestaruus: 1995
* Alle 21-vuotiaiden Euroopan-mestaruus: 1998

Yksityiselämä
-------------

Guti oli naimisissa espanjalaisen mallin ja televisiojuontajan Arancha de Beniton (s. 1969) kanssa vuosina 1999–2009. Heillä on kaksi lasta, Zaira (s. 2000) ja Aitor (s. 2002). Kaudesta 2007–2008 lähtien Guti on käyttänyt pelipaidassaan nimeä Guti. Haz, jonka loppuosa tulee hänen äidinpuoleisen sukunimensä Hernándezin ja hänen lastensa nimien alkukirjaimista.

Guti on tehnyt cameo-esiintymisen elokuvissa *Torrente 3: El protector* (2005) ja *Goal II: Living the Dream* (2007).

Lähteet
-------

1. ↑  Ficha del jugador LFP. Viitattu 29.12.2006.
2. ↑  Plantilla primer equipo Real Madrid. Viitattu 29.12.2006.
3. ↑  Los números del 14  25.7.2010. Real Madrid. Viitattu 25.7.2010. (espanjaksi)
4. ↑  Guti, 15 títulos en el Real Madrid  25.7.2010. Real Madrid. Viitattu 25.7.2010. (espanjaksi)
5. ↑  Guti Beşiktaş’ta  26.7.2010. Beşiktaş JK.  Arkistoitu 29.7.2010. Viitattu 26.7.2010. (turkiksi)
6. ↑  49.Ziraat Türkiye Kupası'nda şampiyon Beşiktaş  11.5.2011. TFF. Viitattu 25.1.2012. (turkiksi)
7. ↑  Guti’nin Sözleşmesi Feshedildi  15.11.2011. Beşiktaş JK. Viitattu 25.1.2012. (turkiksi)
8. ↑  Jugadores de la selección (Arkistoitu – Internet Archive) Fútbol en la Red. Viitattu 29.12.2006.
9. ↑  Guti y Arancha de Benito confirman su divorcio  14.4.2009. El País. Viitattu 25.1.2012. (englanniksi)
10. ↑  Filmography by type for José María Gutiérrez IMDb. Viitattu 20.2.2008.

Aiheesta muualla
----------------

* Kuvia tai muita tiedostoja aiheesta **Guti** Wikimedia Commonsissa

* Guti Real Madridin sivustolla (espanjaksi)
* Guti BDFutbol-sivustolla (englanniksi)